এই একুশ শতকে একটি কম্পিউটার ছাড়া একজন আধুনিক মানুষের জীবন-যাপন চিন্তাই করা যায় না। আর দাম হাতের নাগালে থাকায় এখন ঘরে ঘরে কম্পিউটার থাকাটা খুবই সাধারন ব্যাপার। তবে শুধু কম্পিউটার থাকলেই তো আর চলবে না, কম্পিউটারে কাজকর্ম করতে হলে চাই সফটওয়্যার। আর সেখানেই ঘটে বিপত্তি। সাধারনত ২০/২৫ হাজার টাকা দিয়ে একজন ব্যক্তি কম্পিউটার কিনে ফেলেন। কিন্তু সফটওয়্যারের দাম একেবারেই হাতের নাগালে হওয়ায় বাধ্য হয়ে অনেক কম্পিউটার ব্যবহারকারী পাইরেটেড সফটওয়্যার ব্যবহার করেন। দেখা যায় সাধারন অপারেটিং সিস্টেম আর কম্পিউটারে টাইপ করার কিছু সফটওয়্যার কিনতেই একজন ব্যক্তিকে কম্পিউটারের দামের চেয়ে বেশি টাকা গুনতে হবে। এ যেন, কাপের চেয়ে প্লেট গরম হবার মতো অবস্থা! তাহলে কি আমাদের দরিদ্র জনগোষ্ঠী প্রযুক্তির সুবিধা বঞ্চিত থাকবেন। এর উত্তর হবে অবশ্যই ‘না’। কারন, বানিজ্যিক সফটওয়্যারের বিকল্প হিসেবে আছে ওপেন সোর্স সফটওয়্যার। আর চোরাই সফটওয়্যার ব্যবহারের অপবাদ থেকে মুক্তি পেতে হলেও আছে একটাই সমাধান - ওপেন সোর্সের চর্চা বাড়ানো। এক্ষেত্রে সবচেয়ে বেশি ভূমিকা রাখতে পারেন দেশের তথ্যপ্রযুক্তিবিদরা। আর আমাদের দেশে তথ্যপ্রযুক্তি নিয়ে যারা কাজ করছেন তাদের একটি বড় অংশ দেশের বিভিন্ন পাবলিক বিশ্ববিদ্যালয়ে পড়েছেন বা পড়ছেন । কৃষকের ঘামে ভেজা টাকায় যারা একজন প্রযুক্তিবিদ হয়েছেন বা হচ্ছেন তাদের অবশ্যই দেশ ও দশের প্রতি একটি দায়বদ্ধতা আছে। তাই তথ্যপ্রযুক্তিবিদরা নিজেদের পেশাগত দায়িত্ব পালনের পাশাপাশি হাজার টাকার সফটওয়্যারের বিপরীতে একটি ব্যবহার বান্ধব ওপেন সফটওয়্যার তুলে দিতে পারেন মানুষের হাতে এবং সামাজিক দায়বদ্ধতা পূরণের পাশাপাশি বাড়াতে পারেন নিজের দক্ষতা।